Štyri týždne po júlovom derby-dni sa na bratislavský hipodróm vracia jednotková kvalita. V nedeľu 14. augusta je na programe dostihový deň s osmičkou rovinových zápolení, z nich dve majú štatút prvej kategórie a veľmi zaujímavé obsadenie. V tieni neostáva ani "dvojková" Cena turfu a prvý vážnejší test dvojročiakov – Memoriál Jozefa Mandelíka.
V znamení súboja jarnej klasickej víťazky SHABANY a premiantky Bratislavskej míle (I. kat.) LADY MAZIE sa ponesie 27. Cena Whisky (I. kat., 3+ kobyly, 1800 m, 6000 €). Šesticu štartujúcich dopĺňajú výhradne trojročné dámy – strieborná z českej Jarnej ceny kobýl DALLY TOP, bronzová zo slovenského ekvivalentu MUSTELA, štvrtá z českej klasiky LADY SOPHIE a debutantka RASPRAVA s ukrajinským pasom.
Z minuloročnej edície Zlatého bičíka (I. kat., 3+, 1400 m, 6000 €) sú na štarte tej aktuálnej prví traja: GRAY TOUCH, JIR SUN a SKIF. Do poradia na najvyšších priečkach budú istotne chcieť prehovoriť aj tento rok v životnej forme behajúci beluš slovenského chovu GENTLEMAN JACK, zlepšujúca sa ELSA a Frankelov syn v maďarskom tréningu BLAZING COMET.
Papieroví spolufavoriti v Cene turfu spoločnosti ITP Control (II. kat., 3+, 2400 m, 5000 €) nastúpia s najvyššími číslami 7 a 8. Účastníci Zlatého pohára PALMERA a ODSONNE matematicky vyčnievajú nad zvyškom poľa a mali by si to rozdať o víťazstvo. Prvou dôležitou predskúškou pred jesennými vrcholmi dvojročiakov je Memoriál Jozefa Mandelíka (II. kat., 1400 m, 4000 €). Okrem debutantky MAGDALENN majú všetci účastníci na svojom konte minimálne dva štarty a trpkosť prehry zatiaľ neokúsil reprezentant stajne Strnisko CALAH, ktorý pred štyrmi týždňami počas derby-dňa s prehľadom vyhral aj Cenu Muscatita.